Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 264/13/4402	Levice, 9.6.2015
EEČ : 2-31-54-2015

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zodpovedná osoba konajúca v mene podnikateľského subjektu XXXXX, v období od 01.11.2011 do 29.02.2012 zamestnával pracovníkov, ktorým boli mesačne z ich hrubej mzdy zrazené podľa zákona vypočítané sumy poistného na dôchodkové zabezpečenie, nemocenské a zdravotné poistenie, príspevok na poistenie v nezamestnanosti  a preddavky na dani z príjmov fyzických osôb zo závislej činnosti a funkčných požitkov, ktoré však zadržal a neodviedol do jednotlivých poisťovní a DÚ za zamestnancov, ale tieto finančné prostriedky použil na iné účely subjektu, čo bolo zistené kontrolami jednotlivých poisťovní a DÚ, pričom za obdobie od 01.11.2011 do 29.02.2012 neodviedol Sociálnej poisťovni XXXXX poistné za zamestnancov vo výške     863,87 €, Všeobecná zdravotná poisťovňa XXXXX eviduje pohľadávku za zdravotné poistenie zamestnancov vo výške  283,96 € a Daňový úrad Nitra eviduje nedoplatky za sledované obdobie vo výške 229,28 €, čo celkovo činí nedoplatok vo výške 1377,11 €

lebo zanikla trestnosť činu

Odôvodnenie:
Uznesením vyšetrovateľky Okresného riaditeľstva PZ v Leviciach, Odbor kriminálnej polície XXXXX ( ďalej len vyšetrovateľ ) sp. zn. ORP-210/OEK-LV-2013 zo dňa 26.01.2015 bolo podľa § 206 odsek 1 Trestného poriadku vznesené obvinenie XXXXX za prečin neodvedenia dane a poistného podľa § 277 odsek 1 Trestného zákona, ktorého sa mal dopustiť na tom skutkovom základe, že ako zodpovedná osoba konajúca v mene podnikateľského subjektu XXXXX, v období od 01.11.2011 do 29.02.2012 zamestnával pracovníkov, ktorým boli mesačne z ich hrubej mzdy zrazené podľa zákona vypočítané sumy poistného na dôchodkové zabezpečenie, nemocenské a zdravotné poistenie, príspevok na poistenie v nezamestnanosti  a preddavky na dani z príjmov fyzických osôb zo závislej činnosti a funkčných požitkov, ktoré však zadržal a neodviedol do jednotlivých poisťovní a DÚ za zamestnancov, ale tieto finančné prostriedky použil na iné účely subjektu, čo bolo zistené kontrolami jednotlivých poisťovní a DÚ, pričom za obdobie od 01.11.2011 do 29.02.2012 neodviedol Sociálnej poisťovni XXXXX poistné za zamestnancov vo výške 863,87 €, Všeobecná zdravotná poisťovňa XXXXX eviduje pohľadávku za zdravotné poistenie zamestnancov vo výške  283,96 € a Daňový úrad Nitra eviduje nedoplatky za sledované obdobie vo výške 229,28 €, čo celkovo činí nedoplatok vo výške 1377,11 €.

  Uzneseniu o vznesení obvinenia predchádzalo začatie trestného stíhania dňa 15.04.2013.

Obvinený XXXXX sa k spáchaniu trestného činu  priznal. Uviedol, že založil spoločnosť XXXXX, ktorú ako konateľ riadil sám, pričom v rozhodnom období zamestnával štyroch zamestnancov. Účtovné podklady týkajúce sa miezd zamestnancov vykonávala účtovníčka, ktorá aj odovzdávala príslušné výkazy poisťovniam a daňovému úradu. Úhrady robil on osobne. Dostal sa do platobnej neschopnosti, chcel udržať spoločnosť v prevádzke, preto bol nútený rozhodnúť o neodvedení zrazenej a splatnej dane a poistného na zamestnancov.

XXXXX za Sociálnu poisťovňu, pob. XXXXX vypovedal, že XXXXX je evidovaná ako zamestnávateľ od 01.01.2005 v Sociálnej poisťovni. Za obdobie od 01.11.2011 do 29.02.2012 riadne predkladala výkazy poistného na sociálne poistenie zamestnancov, zrazené z vymeriavacích základov. Evidovaný dlh v sume 863,87 € uhradil obvinený dňa 24.03.2015 v celom rozsahu, preto sa k trestnému konaniu nepripája a náhradu škody nežiada.

XXXXX za Všeobecnú zdravotnú poisťovňu, a.s. XXXXX uviedla, že XXXXX bola za obdobie od 01.11.2011 do 29.02.2012 registrovaná ako platiteľ poistného, pričom mesačné zrážky za zamestnancov uhradené neboli. K dodatočnému úplnému zaplateniu poistného za zamestnancov došlo 16.03.2015, nedoplatok neevidujú a náhradu škody nežiadajú.

XXXXX za Daňový úrad Nitra, kontaktný bod XXXXX vypovedala, že subjekt XXXXX je platiteľ dane zo závislej činnosti a funkčných požitkov od 10.05.2005 s tým, že za inkriminované obdobie štvrťročné prehľady odovzdával. Oproti výpovedi po začatí trestného stíhania o vykazovanom dlhu na daniach zo závislej činnosti v sume 229,28 € uviedla, že daňový subjekt medzičasom dodatočne uhradil celú splatnú pohľadávku dňa 16.03.2015, z tohto dôvodu podlžnosti obvinený nemá.

Znalec XXXXX, ktorý vo veci vyhotovoval znalecký posudok z odboru ekonómie a manažment k hospodáreniu spoločnosti XXXXX uviedol, že subjekt nemal v skúmanom období dosť finančných prostriedkov na úhradu odvodov, tieto použil prednostne na udržanie chodu spoločnosti. Záväzky mohol splniť v celom rozsahu v mesiaci jún 2012, keď disponoval v pokladni potrebnou sumou.

Do spisu sú založené aj príjmové pokladničné doklady, resp. príkazy na úhradu, na základe ktorých Všeobecná zdravotná poisťovňa, a.s. XXXXX, Sociálna poisťovňa, pob. XXXXX a Daňový úrad Nitra obdržali splatné sumy odvodov od XXXXX.

V trestnom konaní bolo teda nepochybne preukázané, že konateľ spoločnosti zadržal a neodviedol určeným príjemcom splatnú daň a poistné na sociálne poistenie a verejné zdravotné poistenie za zamestnancov, ktorých zaplatenie nie je  podmienené dostatkom finančných prostriedkov spoločnosti, preto skutková podstata prečinu neodvedenia dane a poistného podľa § 277 odsek 1 Trestného zákona bola naplnená po stránke subjektívnej aj objektívnej. 

Bolo však tiež zdokumentované, že obv. XXXXX dlžné sumy za rozhodné obdobie oprávneným subjektom v plnom rozsahu uhradil bezprostredne po vznesení obvinenia za tento trestný čin. Táto skutočnosť vyplýva z listín preukazujúcich bezhotovostnú úhradu príslušných finančných prostriedkov, potvrdenú výpoveďami splnomocnených zástupcov poisťovní a finančného úradu.

Podľa § 86 odsek 1 písmeno e/ Trestného zákona v jeho znení do 30.09.2012, ktorého použitie je pre obvineného priaznivejšie ako jeho aktuálne znenie, ak ide o trestný čin neodvedenia dane a poistného podľa § 277, trestnosť činu zaniká, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.

Nakoľko obv. XXXXX splatnú daň a poistné dodatočne zaplatil v priebehu vyšetrovania, vzťahujú sa na neho ustanovenia Trestného zákona ohľadne účinnej ľútosti a je potrebné trestné stíhanie zastaviť.

S poukazom na vyššie uvedené som rozhodla tak, ako je uvedené vo výrokovej časti tohto uznesenia a trestné stíhanie som zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Katarína Takácsová
prokurátorka